મુલુંડ (વેસ્ટ)ના ઝવેર રોડ પર આવેલી ગાઇડ સોસાયટીમાં રહેતો સાવલાપરિવાર આર્થિક રીતે સુખીસંપન્ન હોવા છતાં એને ભીખ માગીને લોકો પાસેથી લાવેલાં કપડાં અને ખાવાની વસ્તુ ઘરમાં વર્ષોથી સંગ્રહ કરવાની કુટેવ પડી ગઈ હતી અને એના કારણે ઘરમાં તીવ્ર દુર્ગંધ મારતા કચરાનો આઠ ટ્રક ભરીને નિકાલ BMCએ પોલીસની હાજરીમાં કર્યો હતો, પરંતુ હજી રૂમો ભરીને રાખવામાં આવેલા દુર્ગંધ મારતા કચરાને BMCએ દૂર કરવાની તસ્દી નથી લીધી. આ મામલે સોસાયટી તરફથી લેખિતમાં અનેક વખત જાણ કરવા છતાં BMCનું તંત્ર કુંભકર્ણની નિદ્રામાં છે. વાસ્તવિકતા એ છે કે આના કારણે સોસાયટીમાં ગંભીર રોગચાળો ફાટી નીકળે એવી પરિસ્થિતિ છે.